遊金山寺
作者：蘇軾
朝代：宋

paragraphs: 我家江水初發源，宦游直送江入海。
聞道潮頭一丈高，天寒尚有沙痕在。
中泠南畔石盤陀，古來出沒隨濤波。
試登絕頂望鄉國，江南江北青山多。
羈愁畏晚尋歸楫，山僧苦留看落日。
微風萬頃靴文細，斷霞半空魚尾赤。
是時江月初生魄，二更月落天深黑。
江心似有炬火明，飛焰照山棲烏驚。
悵然歸卧心莫識，非鬼非人竟何物。
江山如此不歸山，江神見怪驚我頑。
我謝江神豈得已，有田不歸如江水。